Nõukogu määrus (EÜ) nr 657/2000,

27. märts 2000,

kalandussektori ja ühise kalanduspoliitika mõjualasse kuuluvate rühmade vahelise dialoogi tõhustamise kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut,

võttes arvesse Euroopa Parlamendi arvamust

ning arvestades järgmist:

(1) Selleks et anda kalandus- ja akvakultuuritoodete tööstuse esindajatele ning asjaomastele rühmadele rohkem võimalusi ühise kalanduspoliitika kujundamisel, väljatöötamisel ja rakendamisel, on vaja tõhustada nimetatud rühmade vahelist dialoogi ja muuta kogu otsuste tegemise protsess läbipaistvamaks eelkõige algetappidel.

(2) Silmas pidades komisjoni otsusega 1999/478/EÜ [1] uuendatud kalanduse ja akvakultuuri nõuandekomitee ülesandeid, on võimalik tihedama dialoogi ja läbipaistvusega seotud eesmärke lihtsamini saavutada, kehtestades ühelt poolt uued kalanduse ja akvakultuuri nõuandekomitee istungite korraldamise tõhustamise meetmed ning edastades teiselt poolt asjaomastele rühmadele teavet arutuse all olevate küsimuste ja saavutatud tulemuste kohta.

(3) Seetõttu tuleks Euroopa kutseorganisatsioonidel aidata ette valmistada kalanduse ja akvakultuuri nõuandekomitee istungeid, et soodustada ühise kalanduspoliitika reguleerimisalasse kuuluvate küsimuste ja kõnealuse poliitika meetmete rakendamise tulemuste igakülgset uurimist, edendada tööstusharu algatusi ja saavutada võimaluse korral ühisseisukoht komisjoni ettepanekute eelnõude suhtes.

(4) Täiendamaks otsuste tegemisega seotud asjaolusid, tuleks teavitada tööstust kavandatavatest algatustest nende algetapil ja kõikidele asjaomastele rühmadele tuleks üksikasjalikult selgitada ühise kalanduspoliitika erinevaid meetmeid,

ON VASTU VÕTNUD KÄESOLEVA MÄÄRUSE:

Artikkel 1

Komisjon kannab lisas sätestatud tingimustel kulud, mis on seotud:

- Euroopa kutseorganisatsioonide korraldatud istungitega, mille ülesanne on valmistada ette kalanduse ja akvakultuuri nõuandekomitee istungeid,

- ühise kalanduspoliitika eesmärkide ja sellega seotud meetmete, eelkõige komisjoni ettepanekute selgitamisega ning kõnealust valdkonda käsitleva asjakohase teabe edastamisega kalatööstusele ja selle asjaomastele rühmadele, säilitades korrapärased sidemed asjaomaste organisatsioonide ja rühmadega.

Rahastada võib ka ekspertide kohtumisi, mille komisjon on korraldanud, et toetada esimese lõigu teises taandes osutatud tegevust.

Artikkel 2

Komisjon võib teha mis tahes vajaliku kontrolli, et tagada tingimuste ja ülesannete täitmist, mis käesoleva määrusega on pandud neile Euroopa kutseorganisatsioonidele, kes abistavad selleks komisjoni poolt määratud esindajaid.

Artikkel 3

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. märts 2000

Nõukogu nimel

eesistuja

F. Gomes

[1] EÜT L 187, 20.7.1999, lk 70.

--------------------------------------------------

LISA

Euroopa kutseorganisatsioonide kulud, mis on seotud kalanduse ja akvakultuuri nõuandekomitee istungeid ettevalmistavate istungite korraldamisega

Euroopa kutseorganisatsioonide liikmete reisi- ja elamiskulud hüvitatakse siis, kui need on seotud kalanduse ja akvakultuuri nõuandekomitee istungite ettevalmistamiseks vajaliku reisiga.

Ei hüvitata Euroopa kutseorganisatsioonide istungite kulusid, mis ei ole seotud kalanduse ja akvakultuuri nõuandekomitee istungitega, ega muid kulusid kui need, millele osutatakse esimeses lõigus.

Kõikidele kalanduse ja akvakultuuri nõuandekomitee täiskogu liikmeskonda kuuluvatele kutseorganisatsioonidele antakse igal aastal komisjoniga sõlmitud rahastamislepingu alusel rahakasutusõigus kooskõlas olemasolevate rahaliste vahenditega ja võrdeliselt nende õigustega nimetatud komitee täiskogul.

Reiside arv, mille kulud võib iga organisatsioon kanda istungite ettevalmistamiseks, põhineb nimetatud rahakasutusõigusel ja kutseorganisatsiooni ühe liikme keskmisel reisikulul (1998. aastal umbes 750 eurot), kusjuures kasutamiseks ettenähtud summat on vähendatud kuni 20 %, mille iga kutseorganisatsioon jätab ettevalmistavate istungite korraldamisega otseselt seotud logistika- ja halduskulude katteks.

Kõikide asjaomaste rühmade teavitamine

See hõlmab järgmisi komisjoni algatatud toiminguid:

- asjaomaste rühmade erivajadusi käsitlevate ja peamiselt nende seas tehtud uuringutel põhinevate dokumentide (kirjalike, audiovisuaalsete ja elektrooniliste) koostamine ja jaotamine,

- laialdase juurdepääsu tagamine eelkõige komisjoni ettepanekuid käsitlevatele andmetele ja selgitavale materjalile veebisaidi väljatöötamise, korrapäraste trükiste ning arvamusliidritele teabe- ja koolitusseminaride korraldamise kaudu.

Esimeses ja teises taandes osutatud meetmeid viivad ellu pakkumise teel valitud organisatsioonivälised tööettevõtjad.

--------------------------------------------------